Baritoni Waltteri Torikka on poikkeuksellisen monipuolinen suomalainen ooppera- ja konserttilaulaja. Syksyllä 2015 ilmestynyt rajoja rikkova debyyttialbumi ”Sydän” Jyväskylä Sinfonian kanssa myi platinaa Suomessa ennätysajassa ja siitä lähtien sooloalbumit ovat keikkuneet virallisen albumilistan kärjessä.

Waltteri Torikalle myönnettiin kesällä 2009 Aix-en-Provence -musiikkifestivaalin Mozart-akatemian HSBC-laureates -palkinto, johon sisältyi resitaaleja muiden palkinnonsaajien kanssa Ranskassa (Pariisi, Dijon, Lille) sekä päätöskonsertti Aix-en-Provence –festivaalilla.

Vuonna 2010 Waltteri voitti Lappeenrannan valtakunnallisen laulukilpailun miesten sarjan.

Vuonna 2013 Don Giovanni-oopperan nimirooli Helsingin Juhaviikoilla toi Waltteri Torikalle erinomaiset arviot. Martti Talvela –apuraha vuodelta 2013 sekä esiintyminen televisioidussa Itsenäisyyspäivän Juhlakonsertissa Tampere-talossa joulukuussa 2014, nostivat myös nuorta baritonia suuremman yleisön tietoisuuteen.

Vuonna 2014 sai ensimmäisenä suomalaisena nuorena laulajana kutsun Emmerich Smola Förderpreis 2014 - tv-dokumenttikilpailuun (Swr fernsehen) ja esiintyi Deutsche Radio Philharmonien solistina. Torikka palkittiin vuoden 2014 Nuorena Muusikkona (Pro Musica Säätiö) ja edelleen keväällä 2015 Torikka voitti “Tähdet Tähdet” -televisio-ohjelman.

Syyskaudella 2014 Waltteri debytoi menestyksekkäästi Marcellon roolissa Den Jyske Operan La Boheme -kiertueproduktiossa Tanskassa.

Vuoden 2015 elokuussa oli luvassa debyytti BBC Proms -festivaalilla (Royal Albert Hall) ja Lahden Sibeliusfestivaalilla, Sibeliuksen Kullervon nimiroolissa, BBC:n Sinfoniaorkesterin solistina.

Toukokuussa 2015 Waltteri sai erinomaiset arviot roolityöstään Don Giovannina Kroatian Kansallisoopperassa Rijekassa, missä hän tämän jälkeen debytoi Tsaikovskin oopperan Jevgeni Onegin nimiroolissa keväällä 2016. Kesällä 2016 Torikka vakuutti taas Don Giovannin nimiroolissa Savonlinnan Oopperajuhlilla.

Kesäkausina 2017–2019 Waltteri tulkitsi suurella menestyksellä Mannerheim-oopperan nimiroolin Ilmajoen Musiikkijuhlilla. Hän toimi myös yleisö- ja arvostelumenestykseen nousseen Sillanpää-oopperan taiteellisena johtajana sekä nuorena Sillanpäänä Hämeenkyrössä kesinä 2017 ja 2018.

Vuoden 2017 elokuussa oli vuorossa Amfortaksen roolidebyytti Wagnerin Parsifal – oopperan konserttiversiossa Turun Musiikkijuhlilla, yhdessä mm. Karita Mattilan, Klaus Florian Vogtin sekä Matti Salmisen kanssa.

Loppuvuodesta 2017 toteutuivat myös roolidebyytit Mendelssohnin Elias -oratoriossa sekä Escamillon roolissa Bizet’n Carmen -oopperassa Jyväskylässä.

Keväällä 2018 Waltteri debytoi Guglielmon roolissa Suomen Kansallisoopperan Cosi fan tutte – produktiossa sekä Via Crucis pääsiäisnäytelmän Jeesuksena tuhatpäiselle yleisölle Helsingissä.

Tämän lisäksi hänellä on ollut roolitöitä kotimaassa muun muassa Tampereen Oopperassa ja syksyllä 2020 Suomen Kansallisoopperassa sekä Guglielmona kansainvälistä huomiota herättäneessä Covid fan Tutte- teoksessa että operettipääroolissa Danilona Iloisessa Leskessä (Lehar).

Waltteri Torikka esiintyi kolmesti loppuunmyydyssä yhteiskonsertissa Jarkko Aholan kanssa Hartwall Areenalla 2017–2019.

Baritoni Waltteri Torikka on esiintynyt kymmenien kotimaisten sekä kansainvälisten ooppera- ja konserttiprojektien solistina, työskennellyt ja tehnyt yhteistyötä sekä kotimaisten että kansainvälisten huippujen – kapellimestarien, ohjaajien, laulajien, muusikoiden – kanssa.

Waltteri Torikka toimii Hämeenkyrön Festiwaalien taiteellisena johtajana.